## El Consell prorroga els convenis de l’ATMV amb FGV i l’EMT per a la integració tarifària del transport públic

*** Els convenis establixen una compensació econòmica de l’ATMV de 175 milions d’euros amb l’EMT i de 283 milions amb FGV durant els quatre anys de vigència
* Els convenis s’amplien fins al 31 de desembre de 2028**

El Consell ha aprovat la pròrroga dels convenis de l’Autoritat de Transport Metropolitana de València (ATMV) amb l’Empresa Municipal de Transports de València (EMT) i amb Ferrocarrils de la Generalitat Valenciana (FGV) en matèria tarifària de competència de l’ATMV.

D’una banda, el Consell ha aprovat una addenda del conveni de col·laboració entre ATMV i EMT amb l’objectiu de facilitar a la ciutadania un sistema de transport públic més eficient i accessible, mitjançant l’acceptació de títols de transport coordinats de l’ATMV en els servicis públics de competència municipal de l’Ajuntament i la seua corresponent compensació per part de l’ATMV.

Este conveni, inicialment firmat en desembre de 2021, establix un marc de coordinació i cooperació entre les dos entitats per a integrar els servicis públics de transport en l’àrea metropolitana de València.

L’aportació econòmica estimada de l’ATMV per al període de pròrroga del conveni ascendix a 175.825.153 euros en quatre anualitats.

**Conveni FGV**

Així mateix, el Consell també ha prorrogat el conveni de l’ATMV amb FGV per a millorar el sistema de compensació per l’ús de títols de transport coordinat en els servicis de Metrovalencia, així com permetre que FGV actue com a xarxa de vendes dels títols propietat de l’ATMV.

L’objectiu d’este conveni entre les dos entitats és fomentar i facilitar l’ús dels servicis de transport públic de viatgers en l’àmbit d’actuació de l’ATMV.

Segons establix l’acord de col·laboració, la compensació econòmica prevista de l’ATMV per a les quatre anualitats és de 283.939.401 euros.

La pròrroga dels dos convenis es justifica pels positius resultats obtinguts des de la firma dels acords inicials, que han permés millorar la integració tarifària i la intermodalitat dels servicis de transport.

Fecha: 23/12/2024